Եգիպտական բուրգ (քանդակ, Տագանրոգ)

«Եգիպտական բուրգ» (), քանդակագործական կոմպոզիցիա ՌԴ Ռոստովի մարզի Տագանրոգ քաղաքում, որը 2008 թվականին ստեղծել է ռոստովցի քանդակագործ Դմիտրի Լինդինը` Անտոն Չեխովի «Կաշտանկա» պատմվածքի մոտիվներով։

Նկարագրություն 
Քանդակագործական կոմպոզիցիան պատրաստված է բրոնզի կաղապարային ձուլման տեխնիկայով։ Ներկայացնում է դրվագ Անտոն Չեխովի «Կաշտանկա» պատմվածքից` «Եգիպտական բուրգ» կրկեսային համարը. Խավրոնյա Իվանովնա խոզը, Իվան Իվանովիչ սագը, Ֆեոդոր Տիմոֆեևիչ կատուն և Կաշտանկա շունը։ Կոմպոզիցիան պատրաստված է բրոնզից։ Տեղադրված է գրանիտե ցածր պատվանդանի վրա, որի շուրջ շարված է գունավոր սալիկ, որը խորհրդանշում է կրկեսի ասպարեզը։ Քանդակագործական կոմպոզիցիան ստեղծվել է՝ հաշվի առնելով մանկական խաղերի համար առավելագույն անվտանգությունը, ինչին նպաստում են նրա չափսերը և պլաստիկ լուծումը։

Տեղադրվել է Գորկու անվան զբոսյագու մուտքի առջևի հարթակում։

Պատրաստման համար օգտագործվել է 150 կգ մոմ (մոմե մոդել), 1000 կգ կաղապարային խառնուրդ, 1000 կգ գեղարվեստական բրոնզ։ Կոմպոզիցիայի բրոնզաձույլ ֆիգուրները ենթարկվել են դրվագման, հղկման, ողորկման և արհեստական բրոնզափառման։ Քանդակային կոմպոզիցիայի պատրաստման, տեղադրման և բարեկարգման ընդհանուր ծախսերը կազմել են 1061000 ռուբլի։

Ստեղծման պատմություն 
Հուշարձանի բացումը տեղի է ունեցել Գիտելիքի օրը` 2008 թվականի սեպտեմբերի 1-ին։ Աշխատանքի հեղինակը ռոստովցի քանդակագործ Դմիտրի Լինդինն է։

Հետաքրքիր փաստեր 
 Տագանրոգցիներն այնքան մեծ հետաքրքրություն են ցուցաբերել Դմիտրի Լինդինի աշխատանքի հանդեպ, որ Տագանրոգի քաղաքապետ Նիկոլայ Ֆեդյանինն այցելել է քանդակագործի արվեստանոց` դիտելու, թե ինչպես է ընթանում աշխատանքը մրցույթում շահած նախագծի վրա։
 Արձանի հենց տեղադրման օրը քաղաքի բնակիչների շրջանում ավանդույթ ծնվեց «ցանկությունների իրականացման» նպատակով ձեռքով շփել խոզի դունչը և նրա կիսաբաց բերանի ճեղքի մեջ մետաղադրամներ գցել։ Ավելի ուշ պատանի վանդալները «կատարելագործեցին» խոզի դունչը` նրանում անցք բացելով` մետաղալարից պատրաստված տարբեր հարմարանքներով մետաղադրամները հանելու նպատակով։

Ծանոթագրություններ 

Տագանրոգի հուշարձաններ
Գրական հերոսների արձաններ
Տագանրոգի տեսարժան վայրեր
Անտոն Չեխով